**ZMLUVA O DIELO**

uzatvorená v zmysle ustanovenia §536 a nasl. zákona č. 513/1991 Zb. Obchodný zákonník

v znení neskorších predpisov (ďalej len „**Obchodný zákonník**“)

(ďalej len „**Zmluva**“)

medzi:

**Objednávateľom: MLYN ŠTÚROVO, a.s.**

Hlavná 76, 935 62 Pohronský Ruskov

IČO: 35761555

DIČ: 2020201381 IČ DPH: SK2020201381

zapísaná: v OR OS Nitra, oddiel: Sa, vložka č. 10216/N

zastúpená: Ing. Radovan Šillo, predseda predstavenstva

bankové spojenie:

číslo účtu – IBAN:

(ďalej ako „**Objednávateľ**“)

**a**

**Zhotoviteľom: Obchodné meno:**

**Sídlo:**

IČO:

DIČ: IČ DPH:

zapísaná: v OR OS ..., Oddiel: ...., Vložka číslo:

zastúpená:

bankové spojenie:

číslo účtu – IBAN:

(ďalej ako „**Zhotoviteľ**“)

(objednávateľ a zhotoviteľ ďalej ako „**zmluvné strany**“)

**Článok I. Predmet zmluvy**

1. Predmetom tejto Zmluvy je záväzok Zhotoviteľa zhotoviť vo vlastnom mene a na vlastnú zodpovednosť riadne, včas a v požadovanej kvalite dielo vymedzené v bode 2 tohto článku Zmluvy a záväzok Objednávateľa takto zhotovené dielo riadne a včas prevziať a zaplatiť zaň Zhotoviteľovi cenu diela podľa tejto Zmluvy.
2. V zmysle tejto Zmluvy sa dielom rozumie ***dodávka a montáž technológie v zmysle projektu*** ***„Investícia do digitalizácie v spracovaní údajov pri monitorovaní vstupnej suroviny a modernizácia baliacej techniky.“***podľa Ponuky zhotoviteľa č. ... zo dňa ... (Príloha č. 1) (ďalej ako „**Dielo**“), a to  súlade s výzvou na predloženie ponuky zverejnenou v elektronickom obstarávacom systéme Josephine pod číslom zákazky ... Súčasťou Ponuky zhotoviteľa je technická špecifikácia Diela (Opis predmetu zákazky), štruktúrovaný rozpočet a štruktúrovaný rozpočet v editovateľnej verzii.
3. Objednávateľ na obstaranie Diela použil postup obstarávania – postupuje v súlade s Usmernením Pôdohospodárskej platobnej agentúry č. 8/2017 v aktuálnom znení (aktualizácia č. 4) k obstarávaniu tovarov, stavebných prác a služieb financovaných z PRV SR 2014 – 2020.
4. Dielo je súčasťou projektu Objednávateľa - „Investícia do digitalizácie v spracovaní údajov pri monitorovaní vstupnej suroviny a modernizácia baliacej techniky.“. Dielo bude financované z vlastných zdrojov Objednávateľa a zo zdrojov EÚ v rámci operačného programu PRV SR 2014-2020, číslo výzvy - 51/PRV/2021.

**Článok II. Cena Diela**

1. Cena Diela vychádza z Ponuky Zhotoviteľa č. ... zo dňa ... Cena Diela je ... Eur bez DPH. K uvedenej cene Diela bude účtovaná DPH podľa platných právnych predpisov.
2. Cena Diela uvedená v bode 1 tohto článku Zmluvy je konečná a nemenná. Zhotoviteľ sa zaväzuje, že ak Dielo nebude schopný vykonať za uvedenú cenu Diela, rozdiel medzi skutočnými nákladmi a uvedenou cenou Diela bude znášať na vlastné náklady, ak sa zmluvné strany nedohodnú inak.
3. Cena Diela zahŕňa všetky náklady Zhotoviteľa súvisiace so zhotovením Diela, najmä náklady na:
4. dodanie strojov, prístrojov a zariadení, montáž, kompletizáciu, skúšobnú prevádzku, revíziu, certifikáty, protokoly, zaškolenie obsluhy, odovzdanie a ochranu všetkých častí Diela,
5. riadenie prác, pracovné sily, pomocné konštrukcie, stroje, zariadenia, náradia a ochranné pracovné prostriedky;
6. balné, dopravu, skladovanie, obstaranie a zabudovanie materiálov, strojov a zariadení;
7. odvoz a zneškodnenie odpadov;
8. zabezpečenie bezpečnosti práce a protipožiarnej ochrany v zmysle všeobecne záväzných právnych predpisov a príslušných vyhlášok, vrátane všetkých ochranných pomôcok;
9. vedľajšie rozpočtové náklady, dane, poplatky, atď.

**Článok III. Platobné podmienky**

1. Zmluvné strany sa dohodli, že Objednávateľ uhradí cenu Diela bezhotovostným prevodom na účet Zhotoviteľa uvedený v hlavičke tejto Zmluvy.
2. Zmluvné strany sa dohodli, že Objednávateľ uhradí Zhotoviteľovi cenu Diela nasledovne:
3. 40% ceny Diela na základe zálohovej faktúry, ktorú Zhotoviteľ vystaví najskôr v deň doručenia záväznej objednávky na vykonanie Diela podľa tejto Zmluvy Zhotoviteľovi.
4. 40% ceny Diela na základe zálohovej faktúry, ktorú Zhotoviteľ vystaví po vykonaní úspešného FAT testu (pred expedíciou z výrobného závodu),
5. 10% ceny Diela na základe zálohovej faktúry, ktorú Zhotoviteľ vystaví po ukončení montáže, pred uvedením Diela do prevádzky,
6. 10% ceny Diela na základe vyúčtovacej faktúry, ktorú Zhotoviteľ vystaví po uvedení Diela do prevádzky, pričom Dielo musí spĺňať všetky požadované technické a kvalitatívne parametre uvedené v Prílohe č. 1 k tejto Zmluve.
7. Zmluvné strany sa dohodli, že lehota splatnosti zálohovej faktúry je 10 kalendárnych dní a lehota splatnosti vyúčtovacej faktúry je 30 kalendárnych dní odo dňa ich doručenia Objednávateľovi.
8. Cena Diela resp. časť ceny Diela sa považuje za uhradenú dňom odpísania finančných prostriedkov z účtu Objednávateľa.
9. Faktúra musí mať všetky náležitosti stanovené zákonom. Na faktúre musí byť uvedený aj názov Projektu Objednávateľa. Ak faktúra nebude obsahovať všetky náležitosti, je Objednávateľ oprávnený vrátiť ju Zhotoviteľovi na opravu a nová lehota splatnosti začne plynúť odo dňa doručenia opravenej faktúry Objednávateľovi.
10. Zmluvné strany sa dohodli, že Zhotoviteľ nie je oprávnený bez predchádzajúceho písomného súhlasu Objednávateľa:
11. postúpiť akékoľvek pohľadávky voči Objednávateľovi vyplývajúce z tejto Zmluvy na akúkoľvek tretiu osobu;
12. zriadiť záložné právo na jeho existujúce alebo budúce pohľadávky voči Objednávateľovi vzniknuté z tejto Zmluvy v prospech akýchkoľvek tretích osôb.
13. Zmluvné strany sa dohodli, že započítanie vzájomných pohľadávok vzniknutých z tejto Zmluvy je možné len na základe dohody zmluvných strán.

**Článok IV. Miesto plnenia a čas plnenia**

1. **Miesto plnenia:** prevádzka objednávateľa - MLYN ŠTÚROVO, a.s. prevádzka Nánanská 17, 943 01 Štúrovo.
2. **Čas plnenia:** do 12 mesiacov odo dňa doručenia záväznej objednávky na vykonanie Diela podľa tejto Zmluvy Zhotoviteľovi. Zmluvné strany sa dohodli, že ak bude realizácia Diela pozastavená resp. prerušená z dôvodov na strane Objednávateľa (napr. realizácia Diela si vyžiada odstavenie výrobnej prevádzky v čase, ktorý nie je pre Objednávateľa vhodný), zmluvné strany sa dohodli, že o čas pozastavenia resp. prerušenia realizácie Diela sa predlžuje aj čas plnenia a Zhotoviteľ nie je v omeškaní s realizáciou Diela. To znamená, že čas nevyhnutný na poskytnutie súčinnosti Objednávateľa Zhotoviteľovi sa do času plnenia nezapočítava.

**Článok V. Zhotovenie Diela**

1. Zhotoviteľ splní svoju povinnosť zhotoviť Dielo podľa článku I. tejto Zmluvy jeho včasným a riadnym ukončením a odovzdaním v mieste plnenia a podpísaním Protokolu o odovzdaní a prevzatí Diela (ďalej aj Protokol).
2. Ak sa v priebehu vykonávania Diela vyskytnú skryté prekážky, ktoré znemožňujú pokračovať vo vykonávaní Diela dohodnutým spôsobom, a ktoré nemohol Zhotoviteľ pri podpise Zmluvy predpokladať, je Zhotoviteľ povinný Objednávateľa bez zbytočného odkladu na výskyt takýchto prekážok písomne upozorniť.
3. Zhotoviteľ nie je oprávnený Dielo odovzdávať po častiach a Objednávateľ nie je povinný prevziať Dielo po častiach, a to ani po ucelených, ak sa zmluvné strany nedohodnú inak.
4. Zhotoviteľ je povinný, v súčinnosti s Objednávateľom a za jeho účasti, uskutočniť pred odovzdaním a prevzatím Diela skúšobnú prevádzku (v trvaní min. 24 hodín, ak sa zmluvné strany nedohodnú inak), v priebehu ktorej musí byť preukázaná nepretržitá technologická funkčnosť, bezpečnosť a požadovaný výkon, bez akýchkoľvek vád.
5. O odovzdaní a prevzatí Diela zmluvné strany vyhotovia v 2 rovnopisoch Protokol o odovzdaní a prevzatí Diela, jeden rovnopis pre každú zmluvnú stranu. V Protokole zmluvné strany uvedú všetky okolnosti podstatné pre zhotovenie Diela, dátum odovzdania a prevzatia Diela, mená a priezviská oprávnených zástupcov oboch zmluvných strán a ich podpisy.
6. Najneskôr pri podpise Protokolu o odovzdaní a prevzatí Diela je Zhotoviteľ povinný odovzdať Objednávateľovi kompletnú dokumentáciu k Dielu a k jeho realizácii, doklad o zaškolení obsluhy, ako aj všetky ďalšie potrebné dokumenty, ako napr.: certifikáty, atesty, resp. vyhlásenia o zhode dodávaných zariadení, revízie a doklady o úradných skúškach, miestne prevádzkové predpisy, návody na obsluhu, záručné listy zabudovaných zariadení, projektovú dokumentáciu skutočného vyhotovenia vr. napojenia na médiá, protokol o posúdení bezpečnosti technického zariadenia podľa § 14 ods. 1 písm. b) zákona č. 124/2006 Z. z. ďalšie dokumenty požadované Objednávateľom.

**Článok VI. Práva a povinnosti Zmluvných strán**

1. Zhotoviteľ sa zaväzuje vykonať Dielo riadne, včas, na svoje náklady, na svoje nebezpečenstvo a postupovaťpri vykonávaní Diela s odbornou starostlivosťou a dodržiavať všeobecne záväzné právne predpisy, technické normy a podmienky Zmluvy.
2. Zhotoviteľ bude Dielo realizovať počas prevádzky v dotknutých priestoroch Objednávateľa a zaväzuje sa, že svojou činnosťou obmedzí prevádzku v minimálnej možnej miere. Zhotoviteľ sa zaväzuje postupovať v úzkej spolupráci s Objednávateľom.
3. Zhotoviteľ nie je oprávnený bez predchádzajúceho písomného súhlasu Objednávateľa poveriť vykonávaním Diela, resp. jeho časti akúkoľvek tretiu osobu. V prípade, ak Zhotoviteľ poverí vykonaním Diela, respektíve jeho časti tretiu osobu, zodpovedá, akoby Dielo, resp. jeho časť, vykonal sám.
4. Zhotoviteľ vyhlasuje, že sa pred podpisom Zmluvy so všetkou odbornou starostlivosťou oboznámil so skutkovým stavom, dokumentáciou súvisiacou s realizáciou diela, ako aj s požiadavkami Objednávateľa a vyhlasuje, že sú vo vzájomnom súlade a ich obsah si neodporuje. Zhotoviteľ zároveň vyhlasuje, že v prípade, ak sa v budúcnosti zistí nesúlad týchto dokumentov, zodpovedá Objednávateľovi za škodu tým spôsobenú.
5. Zhotoviteľ zodpovedá v súvislosti s vykonávaním Diela v plnej miere za plnenie povinností vyplývajúcich mu zo zákona č. 311/2001 Z. z. Zákonník práce v znení neskorších právnych predpisov a za zabezpečovanie úloh na úseku BOZP v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, na úseku požiarnej ochrany v zmysle zákona č. 314/2001 Z. z. o ochrane pred požiarmi v znení neskorších právnych predpisov, Vyhlášky Ministerstva vnútra SR č. 121/2002 Z. z. o požiarnej prevencii a NV SR č. 393/2006 Z. z. o minimálnych požiadavkách na zaistenie bezpečnosti a ochrany zdravia pri práci vo výbušnom prostredí.
6. Zhotoviteľ sa zaväzuje riadiť sa pri vykonávaní Diela východiskovými podkladmi a pokynmi Objednávateľa.
7. Zhotoviteľ ďalej vyhlasuje / zaväzuje sa, že:
8. sa oboznámil s predmetom Zmluvy a vzhľadom na svoje odborné skúsenosti sú mu známe všetky okolnosti majúce vplyv na úspešné a včasné dokončenie Diela podľa Zmluvy;
9. Dielo bude spĺňať všetky právne predpisy a technické normy platné a účinné v Slovenskej republike a EÚ ku dňu odovzdania a prevzatia Diela;
10. zaistí a vykoná všetky nevyhnutné skúšky podľa príslušných právnych predpisov a/alebo slovenských technických noriem, prípadne iných noriem vzťahujúcich sa k vyhotovovanému Dielu, vrátane zaobstarania príslušných protokolov, certifikátov, atestov a pod., ktoré sa zaväzuje predložiť Objednávateľovi;
11. na vlastné náklady zabezpečí pomocné a ochranné konštrukcie, stroje, zariadenia, náradia, ochranné pracovné prostriedky a iné pracovné nástroje potrebné na vykonanie Diela;
12. na vlastné náklady vykoná odvoz a uloženie prebytočného odpadu a materiálov na skládku a na vlastné náklady zabezpečí ich uskladňovanie a likvidáciu v súlade s platnou legislatívou;
13. bude udržiavať na mieste realizácie poriadok a čistotu a je povinný priebežne odstraňovať odpady a nečistoty vzniknuté jeho prácami;
14. zamedzí počas vykonávania Diela vstup na miesto montáže tretím osobám (okrem Objednávateľa, resp. osoby ním poverenej a zamestnancov príslušného orgánu štátnej správy oprávneného vykonávať dozor);
15. uskutoční všetky potrebné opatrenia k zamedzeniu vzniku škody, predovšetkým ekologickej havárie, pracovného úrazu, požiaru, škody na majetku a zdraví tretích osôb atď.;
16. v prípade zistenia vzniku škody, túto bezodkladne oznámi Objednávateľovi, a uskutoční opatrenia k minimalizácii následkov vzniknutej škodovej udalosti;
17. bude vykonávať Dielo tak, aby čo možno v najmenšom rozsahu obmedzil prevádzkovú činnosť Objednávateľa.
18. Zhotoviteľ sa zaväzuje zabezpečiť vedenie montážneho denníka zodpovednou osobou a riadne a včas do neho zapisovať všetky skutočnosti súvisiace s vykonávanou montážou. Zhotoviteľ je povinný vyjadrovať sa k záznamom Objednávateľa uvedeným v montážnom denníku do 3 pracovných dní odo dňa ich zápisu, inak sa má za to, že Zhotoviteľ so záznamom Objednávateľa príp. inej oprávnenej osoby súhlasí.
19. Zhotoviteľ vyhlasuje, že má uzatvorenú poistnú zmluvu pre prípad zodpovednosti za škodu spôsobenú svojou činnosťou tretím osobám s minimálnou výškou poistného plnenia 200.000 € za jednu poistnú udalosť a túto poistnú zmluvu sa zaväzuje udržiavať v platnosti počas celej doby realizácie diela, a to až do uplynutia záručnej doby na dielo. Fotokópia poistnej zmluvy a doklad o zaplatení poistného sú Prílohou č. 2 tejto Zmluvy.
20. Zhotoviteľ je povinný vykonať zaškolenie obsluhy.
21. Zhotoviteľ sa zaväzuje zabezpečiť, aby pri vstupe do areálov, budov, resp. priestorov prevádzky Objednávateľa a pri pohybe v rámci týchto priestorov, každý pracovník Zhotoviteľa dodržiaval pokyny Objednávateľa a všeobecne záväzné právne predpisy a interné predpisy Objednávateľa, najmä v oblasti bezpečnosti a ochrany zdravia pri práci, ochrany pred požiarmi a hygieny. V opačnom prípade Zhotoviteľ zodpovedá Objednávateľovi za škodu tým spôsobenú.
22. Zmluvné strany sa ďalej dohodli, že pri vstupe do areálov, budov, resp. priestorov prevádzky Objednávateľa, bude každý pracovník Zhotoviteľa povinný na základe výzvy strážnej služby, resp. zamestnanca Objednávateľa preukázať sa platným úradným dokladom totožnosti opatreným fotografiou (občiansky preukaz, cestovný pas alebo vodičský preukaz). Zhotoviteľ zabezpečí písomný zoznam svojich pracovníkov s uvedením mena, priezviska, funkcie, identifikačných údajov Zhotoviteľa, odtlačkom pečiatky Zhotoviteľa a menom, priezviskom, funkciou a podpisom osoby, ktorá zoznam vydala. Zoznam pracovníkov Zhotoviteľa odovzdá poverený zástupca Zhotoviteľa pred zahájením Diela pracovníkom strážnej služby Objednávateľa. V prípade, ak niektorý z pracovníkov Zhotoviteľa nebude uvedený na zozname pracovníkov Zhotoviteľa, Objednávateľ je oprávnený zamedziť mu vstup do priestorov svojej prevádzky. V takom prípade nie je Objednávateľ povinný nahradiť Zhotoviteľovi náklady spôsobené zamedzením vstupu pracovníkovi Zhotoviteľa do priestorov Objednávateľa. Ak však v dôsledku zamedzenia vstupu pracovníkovi Zhotoviteľa do priestorov Objednávateľa dôjde k omeškaniu Zhotoviteľa s plnením podľa Zmluvy, nemá to vplyv na vznik zodpovednosti Zhotoviteľa za škodu spôsobenú omeškaním, resp. na vznik nároku Objednávateľa na zmluvnú pokutu a pod.
23. Zhotoviteľ je ďalej povinný pred začatím prác na mieste montáže oboznámiť všetkých svojich zamestnancov a iné osoby, ktoré sa opodstatnene s vedomím Zhotoviteľa a súhlasom Objednávateľa zdržiavajú na mieste montáže so špecifickými podmienkami pracoviska, najmä:
24. určených zodpovedných pracovníkoch, ktorí sú oprávnení na danom pracovisku konať, resp. vydávať pokyny v mene Objednávateľa;
25. o spôsobe vzájomnej informovanosti a koordinácie pracovných činností, najmä pri súbežnom vykonávaní pracovných činností, ktoré by mohli spôsobiť ohrozenie pracovníkov;
26. s technologickými a pracovnými postupmi (časová nadväznosť pracovných operácií, používanie vhodných strojov a zariadení a pod.);
27. o priestoroch a činnostiach, kde sa vyskytuje zvýšené ohrozenie zdravia a života pracovníkov (možný požiar, výbuch, udusenie, otrava, úraz elektrickým prúdom, pád bremien, zariadenia so zvýšenou mierou ohrozenia a pod.) a informovať o konkrétnych zdrojoch ohrozenia a ich parametroch, pri ktorých môže nastať bezprostredné ohrozenie (ich množstvo, koncentrácia, vzdialenosť a pod.);
28. o vymedzení ochranných pásiem, bezpečných vzdialeností, zákazov vstupov do nebezpečných priestorov a pod;
29. o umiestnení hlavného (úsekového) vypínača elektrického zariadenia a o ostatných dôležitých vypínačoch, uzáveroch, ventiloch a pod. (napr. plynu, vody a iných médií a pod.);
30. o určení bezpečných prístupových komunikácií k pracovisku (vylúčenie pohybu pod nebezpečnými miestami práce vo výškach, v miestach nezaistených proti pádu z výšky, resp. do hĺbky a pod.);
31. o špecifických signáloch, znameniach a pod., používaných na pracovisku,  
    vrátane informácie o ich význame (napr. signály zvukové, svetelné, ručné);
32. o miestnosti pre poskytovanie prvej pomoci, spôsobe privolania rýchlej zdravotníckej pomoci, hasičského a záchranného zboru a pod.;
33. o umiestnení sociálnych zariadení a zdroja pitnej vody;
34. o určení zodpovednosti za pracovisko, za ich kontrolu a odstraňovanie nedostatkov.
35. Pred začatím vykonávania prác na Diele je Zhotoviteľ povinný vykonať technické a organizačné opatrenia pre bezpečný výkon práce na dotknutom pracovisku, najmä:
36. vyhotoviť potrebné zabezpečenie, t. j. chránenie prívodov k elektrickým zariadeniam a pod.;
37. vykonať protipožiarne opatrenia, najmä v prípadoch vykonávania činností so zvýšeným nebezpečenstvom vzniku požiaru;
38. pracovnými činnosťami poverovať len zamestnancov, ktorí v plnom rozsahu spĺňajú podmienky pre požadovanú zdravotnú spôsobilosť, odbornú spôsobilosť, sú vybavení potrebnými osobnými ochrannými pracovnými prostriedkami a potrebným a vhodným pracovným náradím.
39. Objednávateľ sa zaväzuje za Dielo prevzaté bez akýchkoľvek vád a oprávnených výhrad zaplatiť cenu Diela v zmysle článku II a III. tejto Zmluvy.
40. Objednávateľ je povinný sledovať obsah montážneho denníka. Objednávateľ je povinný vyjadrovať sa k záznamom uvedeným v montážnom denníku do 3 pracovných dní odo dňa ich zápisu, inak sa má za to, že Objednávateľ so záznamom Zhotoviteľa súhlasí.
41. Zhotoviteľ vyhlasuje, že všetkých svojich zamestnancov, prostredníctvom ktorých poskytuje plnenie podľa tejto Zmluvy, zamestnáva legálne v súlade s príslušnými právnymi predpismi. Rovnako vyhlasuje, že tretia osoba, prostredníctvom ktorej poskytuje plnenie podľa tejto Zmluvy, zamestnáva všetkých svojich zamestnancov podieľajúcich sa na plnení podľa tejto Zmluvy legálne v súlade s príslušnými právnymi predpismi. Zhotoviteľ sa zaväzuje najneskôr do 5 dní pred nástupom na vykonávanie činnosti v zmysle tejto Zmluvy poskytnúť Objednávateľovi relevantné doklady o legálnom zamestnávaní svojich zamestnancov, prostredníctvom ktorých poskytuje plnenie podľa tejto Zmluvy; v prípade nových zamestnancov najneskôr 5 dní pred ich nástupom na vykonávanie činnosti v zmysle tejto Zmluvy. V prípade nesplnenia povinnosti predložiť doklady o legálnom zamestnávaní v lehote uvedenej v predchádzajúcej vete a/alebo v prípade, ak sa vyhlásenie Zhotoviteľa uvedené v prvej a/alebo druhej vete tohto ustanovenia ukáže ako nepravdivé, Objednávateľ si vyhradzuje právo na odstúpenie od tejto Zmluvy pre podstatné porušenie Zmluvy. Nárok Objednávateľa na náhradu škody týmto nie je dotknutý. Zhotoviteľ sa zaväzuje do 7 pracovných dní od výzvy Objednávateľa nahradiť Objednávateľovi všetky náklady spojené s uložením pokuty Objednávateľovi za porušenie zákazu prijať službu, ktorú mu poskytuje Zhotoviteľ prostredníctvom fyzickej osoby, ktorú nelegálne zamestnáva a/alebo ktorú nelegálne zamestnáva tretia osoba, prostredníctvom ktorej Zhotoviteľ poskytuje plnenie podľa tejto Zmluvy. V súvislosti s plnením povinností uvedených v tomto bode Zmluvy sa Zmluvné strany zaväzujú dodržiavať predpisy upravujúce ochranu osobných údajov.

**Článok VII. Zodpovednosť za vady, zodpovednosť za škodu a záruka**

1. Zhotoviteľ zodpovedá za odborné vykonanie Diela bez vád a nesie zodpovednosť za vady, ktoré má Dielo v čase jeho odovzdania Objednávateľovi.
2. Zhotoviteľ zodpovedá za to, že Dielo bude vykonané riadne, t. j. včas, úplne a bez vád, zodpovedá výsledku určenému v Zmluve a že v záručnej dobe bude mať vlastnosti stanovené v Zmluve, zmluvnej dokumentácii, v technických normách a všeobecne záväzných právnych predpisoch, ktoré sa na vykonané Dielo vzťahujú.
3. V prípade, ak sa zistí, že Dielo má akékoľvek kvalitatívne a/alebo kvantitatívne nedostatky, Zhotoviteľ je povinný ich bezodkladne po oznámení, najneskôr do troch (3) pracovných dní odstrániť, a to na vlastné náklady, vrátane nákladov na dopravu a tiež akýchkoľvek ďalších nákladov v príčinnej súvislosti s odstránením predmetných nedostatkov.
4. Ak Zhotoviteľ neodstráni vady Diela v čase určenom Objednávateľom, je Objednávateľ oprávnený vykonať odstránenie vád samostatne alebo ich vykonaním poveriť tretiu osobu. Takto vzniknuté náklady je Zhotoviteľ povinný uhradiť Objednávateľovi do desiatich (10) kalendárnych dní odo dňa doručenia faktúry o ich vyúčtovaní. Ustanovenie tohto odseku tohto článku Zmluvy nemá vplyv na zodpovednosť Zhotoviteľa za ďalšie vady Diela, resp. na Zhotoviteľom poskytnutú záruku, ktorá zostáva zachovaná.
5. Zhotoviteľ je povinný bezodkladne nahradiť Objednávateľovi škodu, ktorú mu spôsobil porušením povinností vyplývajúcich mu zo Zmluvy, a to v plnom rozsahu.
6. Zmluvné strany sa dohodli, že Zhotoviteľ poskytne Objednávateľovi na Dielo záruku v dĺžke 12 mesiacov od uvedenia zariadenia do prevádzky.
7. Záručná doba začína plynúť odo dňa odovzdania a prevzatia Diela uvedeného v protokole o odovzdaní a prevzatí Diela.
8. Reklamáciu môže Objednávateľ uplatniť do posledného dňa záručnej lehoty, pričom i reklamácia odoslaná prostredníctvom poštového podniku v posledný deň záručnej lehoty Zhotoviteľovi, sa považuje za včas uplatnenú.
9. Zhotoviteľ sa zaväzuje, že nahradí Objednávateľovi všetky škody zavinené Zhotoviteľom, ktoré Objednávateľovi vzniknú, ak:
10. si akékoľvek tretie osoby uplatnia práva zo zodpovednosti za škodu voči Objednávateľovi v súvislosti s vadným vykonávaním Diela alebo vykonávaním Diela v rozpore so všeobecne záväznými právnymi predpismi (napr. škody na majetku a zdraví tretích osôb);
11. Objednávateľovi v súvislosti s vykonávaním Diela alebo výkonom iných práv a povinností vyplývajúcich zo Zmluvy bude orgánom povereným dozorom nad dodržiavaním príslušných právnych predpisov uložená pokuta alebo iná sankcia.

**Článok VIII. Mlčanlivosť**

1. Zmluvné strany sa dohodli, že všetky skutočnosti, informácie a údaje, ktoré sú uvedené v Zmluve alebo v jej prílohách, resp. ktoré budú uvedené v jej dodatkoch a ich prílohách alebo ktoré sa Zmluvné strany dozvedeli v súvislosti so Zmluvou, sú dôvernými informáciami (ďalej len „**Dôverné informácie**“ v príslušnom gramatickom tvare), o ktorých je Zhotoviteľ povinný zachovávať mlčanlivosť, ak ďalej nie je dohodnuté inak. Zhotoviteľ sa zaväzuje rovnako zachovávať mlčanlivosť o všetkých skutočnostiach, informáciách a údajoch, o ktorých sa dozvedel v súvislosti s činnosťou podľa Zmluvy, najmä je povinný zachovávať tajomstvo osobných údajov. Záväzok Zhotoviteľa zachovávať mlčanlivosť podľa Zmluvy nie je časovo obmedzený.
2. Zhotoviteľ je oprávnený poskytnúť Dôverné informácie a umožniť prístup k Dôverným informáciám výlučne tým tretím osobám, ktoré Zhotoviteľ poveril vykonávaním Diela, resp. jeho časti. V tomto prípade sa zaväzuje, že tretiu osobu zaviaže k rovnakej povinnosti mlčanlivosti, ako je povinnosť Zhotoviteľa uvedená v predchádzajúcom odseku tohto článku Zmluvy.
3. Za porušenie povinnosti zachovávať mlčanlivosť podľa tohto článku ohľadne Dôverných informácií sa nepokladá ich poskytnutie príslušným štátnym orgánom, pokiaľ to vyplýva zo všeobecne záväzného právneho predpisu, použitie potrebných informácií alebo dokumentov v prípadných súdnych, rozhodcovských, správnych a iných konaniach ohľadom práv a povinností vyplývajúcich zo Zmluvy, ako aj ich použitie, pokiaľ sa stali verejne známymi.

**Článok IX. Sankcie**

1. Objednávateľovi vzniká právo požadovať od Zhotoviteľa zaplatenie zmluvnej pokuty vo výške:
2. 0,02% z ceny Diela za každý aj začatý deň omeškania, ak Zhotoviteľ bude v omeškaní s plnením termínu vykonania Diela v zmysle článku IV. ods. 2 Zmluvy **bez preukázateľného zavinenia Objednávateľa**;
3. 500,- € (slovom: päťsto Eur) za každé jednotlivé porušenie povinnosti Zhotoviteľa podľa článku VI. ods. 1 až ods. 4, ods. 7 až 11, 13, 14 a/alebo článku VII. ods. 3 Zmluvy a/alebo článku VIII. Zmluvy;
4. 100,- € (slovom: jednosto Eur) za každé jednotlivé porušenie niektorej z povinností Zhotoviteľa vyplývajúcich zo zásad BOZP a PO;
5. 500,- € (slovom: päťsto Eur) za každé jednotlivé porušenie ust. § 9 ods. 1 písm. b) a ust. § 12 ods. 2 písm. a) a ods. 3 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších právnych predpisov v nadväznosti na zákon č. 219/1996 Z. z. o ochrane pred zneužívaním alkoholických nápojov;
6. 500,- € (slovom: päťsto Eur) za každé jednotlivé porušenie zákazu fajčenia v areáli Objednávateľa okrem na to vyhradených priestorov v zmysle zákona č. 377/2004 Z.z. o ochrane nefajčiarov a o zmene a doplnení niektorých zákonov v znení neskorších predpisov v nadväznosti na ust. § 9 ods. 1 zákona č. 124/2006 o bezpečnosti a ochrane zdravia pri práci v znení neskorších právnych predpisov.
7. Nárok na náhradu spôsobenej škody zaplatením zmluvnej pokuty podľa ods. 1 tohto článku Zmluvy tým nie je dotknutý. Zmluvná pokuta sa na náhradu škody nezarátava.
8. Ak bude Objednávateľ v omeškaní úhradou ceny Diela resp. jej časti vzniká Zhotoviteľovi právo požadovať od Objednávateľa zaplatenie úroku z omeškania vo výške 0,02% z dlžnej sumy za každý aj začatý deň omeškania.

**Článok X. Subdodávatelia**

1. Subdodávatelia nie sú účastníkmi tohto záväzkového vzťahu a z tejto zmluvy im nevznikajú žiadne práva a povinnosti. Za ich činnosť v plnom rozsahu zodpovedá Zhotoviteľ, ako keby predmet zmluvy plnil sám.
2. Zhotoviteľ uvedie najneskôr pri podpise zmluvy zoznam všetkých známych subdodávateľov, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia ak ide o subdodávateľa, ktorý má povinnosť zápisu do registra partnerov verejného sektora. V prípade neuvedenia subdodávateľov v zmluve musí celý predmet zmluvy dodať Zhotoviteľ.
3. Zhotoviteľ je povinný oznámiť akúkoľvek zmenu údajov o subdodávateľovi Objednávateľovi.
4. Zmena subdodávateľa je možná len na základe jeho písomného odsúhlasenia Objednávateľom formou dodatku k tejto zmluve.
5. Identifikácia subdodávateľov, predmet a rozsah ich subdodávok je uvedená v Prílohe č. 3 tejto Zmluvy. Identifikácia subdodávateľov podľa predchádzajúcej vety je uvedená v rozsahu: názov/obchodné meno/meno a priezvisko, sídlo/adresa pobytu, IČO/dátum narodenia ak nebolo IČO pridelené, podiel predmetu zmluvy, predmet subdodávky a tiež údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
6. Zhotoviteľ je povinný bezodkladne oznámiť Objednávateľovi akúkoľvek zmenu údajov o subdodávateľovi. Zhotoviteľ je povinný bezodkladne oznámiť objednávateľovi zmenu subdodávateľa a údaje podľa predchádzajúceho bodu 2.
7. Zapísanie subdodávateľov v registri partnerov verejného sektora overuje Objednávateľ v informačnom systéme - Register partnerov verejného sektora. Údaje zapísané v registri, nie je podľa § 3 ods. 2 zákona č. 315/2016 Z. z., potrebné pred orgánmi verejnej moci preukazovať.
8. Pri plnení predmetu zmluvy subdodávateľom má Zhotoviteľ zodpovednosť akoby predmet Zmluvy plnil sám.
9. K zadaniu určitého podielu predmetu Zmluvy subdodávateľovi, neuvedeného v Prílohe č. 3 tejto Zmluvy alebo k zmene subdodávateľa uvedeného v Prílohe č. 3 Zmluvy počas plnenia predmetu tejto Zmluvy môže dôjsť len na základe písomného dodatku k tejto Zmluve, podpísaného oboma Zmluvnými stranami.

**Článok XI. Ukončenie zmluvného vzťahu**

1. Zmluvný vzťah založený Zmluvou skončí vykonaním Diela a odpísaním ceny Diela z účtu Objednávateľa. Tým nie sú dotknuté ustanovenia článku VIII., článku IX. a článku XI. Zmluvy.
2. Zmluvný vzťah založený Zmluvou možno ukončiť aj:
3. písomnou dohodou zmluvných strán;
4. jednostranným odstúpením od Zmluvy podľa ods. 3 tohto článku Zmluvy.
5. Objednávateľ je oprávnený odstúpiť od Zmluvy ak:
6. Zhotoviteľ neplní kvalitatívno – technické parametre a podmienky zhotovovania Diela určené všeobecne záväznými právnymi predpismi a/alebo touto Zmluvou;
7. je Zhotoviteľ v omeškaní s termínom vykonania Diela o viac ako 7 kalendárnych dní alebo je zjavné, že nedodrží termín ukončenia Diela;
8. Zhotoviteľ aj napriek upozorneniu Objednávateľa pokračuje vo vadnom plnení, alebo ak aj napriek upozorneniu v dohodnutej lehote určenej na odstránenie vady, vadu neodstránil. V rozsahu vadného plnenia nie je Objednávateľ povinný vykonať úhradu ceny Diela a až do jeho odstránenia nie je v omeškaní s platením ceny Diela;
9. Zhotoviteľ nezačne v dohodnutej lehote práce na Diele alebo bez dôvodu na strane Objednávateľa preruší práce na viac ako 7 kalendárnych dní;
10. Zhotoviteľ opakovane pri vykonávaní Diela porušuje rôzne povinnosti, ktoré mu vyplývajú zo Zmluvy. Za opakované porušovanie povinností bude na účely Zmluvy považované, ak Objednávateľ upozornil Zhotoviteľa na porušovanie povinnosti (rovnakej alebo inej) uvedenej v Zmluve minimálne dvakrát počas trvania platnosti Zmluvy;
11. Objednávateľ si vyhradzuje právo bez akýchkoľvek sankcií odstúpiť od zmluvy so Zhotoviteľom v prípade, kedy výsledky administratívnej finančnej kontroly poskytovateľa nenávratného finančného príspevku v súlade so zmluvou o poskytnutí NFP neumožňujú financovanie výdavkov vzniknutých z obstarávania tovarov, služieb, stavebných prác alebo iných postupov;
12. ak Zhotoviteľ nebol v čase uzavretia zmluvy zapísaný v registri partnerov verejného sektora alebo;
13. ak bolo právoplatne rozhodnuté o výmaze Zhotoviteľa z registra z registra partnerov verejného sektora podľa príslušných ustanovení zákona č. 315/2016 Z. z. v platnom znení.;
14. ak subdodávateľ nebol v čase uzavretia zmluvy zapísaný v registri partnerov verejného sektora alebo bolo právoplatne rozhodnuté o jeho výmaze z tohto registra.
15. Následky odstúpenia od Zmluvy sa riadia príslušnými ustanoveniami Obchodného zákonníka. Odstúpenie od Zmluvy musí byť písomné a nadobúda účinnosť dňom jeho doručenia druhej Zmluvnej strane.

**Článok X****II. Osobitné ustanovenia**

1. Zmluvné strany sú povinné oznamovať si bezodkladne všetky skutočnosti majúce vplyv na plnenie vzájomných záväzkov podľa tejto Zmluvy a poskytovať si potrebnú súčinnosť.
2. Kontaktná osoba Objednávateľa vo veciach technických:

meno a priezvisko: .........................

mobil: .........................

e-mail: .........................

1. Kontaktná osoba Zhotoviteľa vo veciach technických:

meno a priezvisko: .........................

mobil: .........................

e-mail: .........................

1. V prípade akejkoľvek zmeny údajov uvedených v ods. 2 a 3 tohto článku Zmluvy sa príslušná Zmluvná strana zaväzuje bezodkladne informovať druhú Zmluvnú stranu.

**Článok XIII. Záverečné ustanovenia**

1. Túto Zmluvu je možné meniť alebo dopĺňať len formou písomného číslovaného dodatku po predchádzajúcej dohode zmluvných strán, inak je zmena či doplnenie neplatné.
2. Práva a povinnosti zmluvných strán touto Zmluvou neupravené sa riadia príslušnými ustanoveniami Obchodného zákonníka a ostatnými právnymi predpismi.
3. Zmluvné strany sa dohodli, že povinnosť doručiť písomnosť podľa Zmluvy sa považuje v konkrétnom prípade za splnenú dňom prevzatia písomnosti alebo odmietnutím túto písomnosť pre­vziať. Ak sa v prípade doručovania prostredníctvom poštového podniku vráti doručovaná zásielka ako nedoručená alebo nedoručiteľná, považuje sa takáto zásielka za doručenú dňom, v ktorom poštový podnik vykonal jej doručovanie (usiloval sa o doručenie v mieste uvedenom na obálke predmetnej zá­sielky); pre doručovanie sú rozhodné sídla Zmluvných strán zapísané v príslušnom Obchodnom registri, ak si Zmluvné strany písomne neoznámia iné adresy na doručovanie.
4. Oprávnení zamestnanci poskytovateľa, MPRV SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči Zhotoviteľovi kontrolu/audit obchodných dokumentov a vecnú kontrolu v súvislosti s realizáciou zákazky a Zhotoviteľ je povinný poskytnúť súčinnosť v plnej miere. Zhotoviteľ je povinný tento záväzok kontrahovať aj v zmluvách so svojimi subdodávateľmi.
5. Ak niektoré ustanovenia Zmluvy nie sú celkom alebo sčasti účinné alebo neskôr stratia účin­nosť, nie je tým dotknutá účinnosť ostatných ustanove­ní. Namiesto neúčinných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmys­lu a účelu Zmluvy, pokiaľ pri jej uzatváraní Zmluvné strany túto otázku brali do úvahy.
6. Zmluva je vyhotovená v slovenskom jazyku, v štyroch rovnopisoch s platnosťou originálu, dva rovnopisy pre každú Zmluvnú stranu.
7. Zmluva nadobúda platnosť a účinnosť jej podpisom oprávnenými zástupcami oboch Zmluvných strán.
8. Zmluvné strany vyhlasujú, že si Zmluvu riadne prečítali, všetky jej ustanovenia sú im jasné a zrozumiteľné, pričom vyjadrujú ich slobodnú a vážnu vôľu zbavenú akýchkoľvek omylov, na dôkaz čoho pripájajú svoje podpisy.

V Pohronskom Ruskove, dňa ........................... V........................, dňa ..................................

**Za Objednávateľa: Za Zhotoviteľa:**

|  |  |  |
| --- | --- | --- |
| Ing. Radovan Šillo  predseda predstavenstva  MLYN ŠTÚROVO, a.s. |  |  |

**Prílohy:**

Príloha č. 1 - Ponuka Zhotoviteľa č. ... zo dňa .... predloží úspešný uchádzač

Príloha č. 2 - Fotokópia potvrdenia o uzatvorení platnej a účinnej poistnej zmluvy Zhotoviteľa a doklad o zaplatení poistného - predloží iba úspešný uchádzač v rámci poskytnutia súčinnosti ku podpisu zmluvy

Príloha č. 3 - Zoznam subdodávateľov - predloží úspešný uchádzač

**Príloha č. 3 Zmluvy o dielo**

**Názov projektu: „Investícia do digitalizácie v spracovaní údajov pri monitorovaní vstupnej suroviny a modernizácia baliacej techniky.“**

**Zoznam subdodávateľov**

|  |  |  |  |  |
| --- | --- | --- | --- | --- |
| *P.č.* | *Názov firmy a sídlo subdodávateľa, IČO* | *Údaje o osobe oprávnenej konať za subdodávateľa (meno a priezvisko, adresa pobytu, dátum narodenia)* | *Predmet dodávok, prác alebo služieb* | *Podiel na celkovom objeme dodávky (%)* |
|  |  |  |  |  |
|  |  |  |  |  |
|  |  |  |  |  |

V ..........................,dňa: V Pohronskom Ruskove, dňa:

Zhotoviteľ: Objednávateľ: MLYN ŠTÚROVO, a.s.

......................................... .........................................

*(vyplní uchádzač) Ing. Radovan Šillo*

*Predseda predstavenstva*